《玉斗歌》
宋代·刘翰

汉兵咸阳未休舍，楚王长歌到戏下。
项伯夜入张良营，沛公仓皇出城谢。
自言戮力共攻秦，不意入关成此勋。
闭关籍民备他盗，尽封府库待行军。
项庄拔剑项伯起，汉楚兴亡在今尔。
鸿门壮士斩关来，慷慨一卮谁惧死。
君不见秦亡鹿走骊出倾，四方尽起诸侯兵。
龙颜隆准泗上长，天之所授谁能争。
英雄肯落他人手，独遣谋臣谈辩口。
君王间道却归来，满地秋声鸣玉斗。

作者简介：刘翰，字武子（一说武之），长沙（今属湖南）人，光宗绍熙中前后在世。曾为高宗宪圣吴皇后侄吴益子琚门客，有诗词投呈张孝祥、范成大。久客临安，迄以布衣终身。今存《小山集》一卷。事见《两宋名贤小集》卷三○五、《沅湘耆旧集》前编卷二三小传。
刘翰诗，以毛晋汲古阁影宋《六十家集》本为底本。校以影印文渊阁《四库全书·两宋名贤小集》（简称名贤集），与新辑集外断句合编为一卷。刘翰做诗追随“四灵”，王渔洋《香祖笔记》对其评价不高。